Дахагъэми дуней
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, къыщызэIуахащ «Гармония красоты», «Два взгляда» гъэлъэгъуэныгъэхэр. Абы утыку къыщрахьащ КъБР-м щIыхь зиIэ и сурэтыщI, СурэтыщIхэм я урысей академием, СССР-м, КъБР-м, Сочэ къалэм я сурэтыщIхэм я зэгухьэныгъэм, СурэтыщIхэм я дунейпсо федерацэм хэта Акъсырэ МуIэед, Прохладнэ къалэм и сурэтыщIхэм я «РЕНЕССАНС» зэгухьэныгъэм хэтхэу Ненашевэ Татьянэрэ Аверков Станиславрэ я лэжьыгъэхэр.
Иджыблагъэ дунейм ехыжа япэ адыгэ профессиональнэ сурэтыщI, республикэм и гъуазджэм и лъабжьэр зыгъэтIылъахэм ящыщ Акъсырэ МуIэед и Iэдакъэм къыщIэкIа, республикэм и тхыдэ напэкIуэцIхэр къызэрыщ и лэжьыгъэхэр пэш щхьэхуэм, сурэтыщI гъуазджэм япэ лъэбакъуэхэр хэзычэ Ненашевэ Татьянэрэ Аверков Станиславрэ я Iэдакъэ къыщIэкIахэр адрей пэшитIым щагъэлъагъуэ.
КъБР-м щэнхабзэмкIэ и министр Къумахуэ Мухьэдин зэхыхьэр къыщызэIуихым жиIащ республикэм и гъуазджэм хэлъхьэныгъэфI хуэзыщIа, художник куэдым я щапхъэ, сурэтыщI Iэзэ Акъсырэ МуIэед къытхэмытыжми, абы къыщIэна лэжьыгъэ купщIафIэхэм я пщIэр зэрымыкIуэдыр, цIыхухэр зэрагъэгуфIэр, музейхэм я фондхэм, цIыху щхьэхуэхэм ахэр зэрахъумэр.
СурэтыщI гъуазджэм хуемыджами, а унэтIыныгъэм зэфIэкI хъарзынэхэр щызиIэ, зи Iуэху еплъыкIэхэр, дуней лъагъукIэр зи лэжьыгъэхэм къыщызыгъэлъагъуэу ахэр япэу утыку къизыхьа Ненашевэ Татьянэрэ Аверков Станиславрэ Къумахуэр ехъуэхъуащ фIым, гуапагъэм, дахагъэм ухуэзыгъэуш, куэд щызэхэу-хуэна сурэтхэр я Iэдакъэ къыщIэкIыну, дяпэкIи ехъулIэныгъэрэ зэфIэкIрэ яIэну, гъуазджэм зрагъэужьыну.
Къэпсэлъахэм къыхагъэщащ къалэм и щыIэкIэ-псэукIэр, щIыуэпсым и дахагъэр къыщыгъэлъэгъуа лэжьыгъэ щхъуэкIэплъыкIэхэм цIыхухэм я гукъыдэжым зэрыхагъахъуэр, дэрэжэгъуэ зэрыратыр, зэрагъэгупсысэр. Выставкэм хагъэхьа сурэтхэм къыщыгъэлъэгъуащ бгы уардэхэр, сэхуран гъэгъахэр, дыгъэ бзийхэр зытеджэгухь щIыуэпсыр, гъэм и зэманхэм я теплъэ дахэхэр, натюрмортхэр, удз гъэгъахэр, бзылъхугъэхэм я сурэтхэр. Республикэм и теплъэхэр къызэрыщ, сурэт щхъуэкIэплъыкIэхэр удэзыхьэхщ, узыгъэгупсысэщ. Гу зылъыптэращи, дэтхэнэ зыми нэгъуэщIхэм къащхьэщыкI хъэтI иIэжщ. Хэкум, щIыуэпсым хуаIэ лъагъуныгъэ иныр къагъэлъэгъуащ.
КъБР-м и СурэтыщIхэм я зэгухьэныгъэм и унафэщI Темыркъан Геннадий къытеувыIащ Саратов къалэм дэт художественнэ училищэм республикэм щыщу щеджэу къэзыгъэзэжа гупым ящыщ Акъсырэ МуIэед сурэтыщI гъуазджэм хэлъхьэныгъэфI зэрыхуищIам, лъэужьыфI къызэригъэнам, ар дунейм ехыжами, и къуэ Михаил, и нысэ Викторие, абыхэм япхъу Тамарэ сымэ гуапагъэр, нэхугъэр, хуабагъэр зэбэкI и лэжьыгъэм зэрыпащэм. Темыркъаным Ненашевэ Татьянэрэ Аверков Станиславрэ я гугъу щищIым жиIащ Прохладнэ къалэм дэсхэм а тIур фIыуэ къызэрацIыхур, сурэт щIыным дихьэххэм папщIэ дерс щхьэпэхэр зэрыщатыр.
УФ-м и СурэтыщIхэм я зэгухьэныгъэм и правленэм хэт, республикэм и ЩIэныгъэ-методикэ центрым и унафэщI Жылэ Анатолэ и псалъэм къыхигъэщащ Прохладнэ къалэм зэфIэкI зиIэ цIыху куэд зэрыщыпсэур, абы кIуэхукIи щIэщыгъуэ, гъэщIэгъуэн гуэрхэм гу зэрылъитэр Ненашевэ Татьянэ зи унафэщI «РЕНЕССАНС» зэгухьэныгъэм хэтхэм я лэжьыгъэхэр игу зэрыдыхьар.
— Станислав и сурэтхэм я гугъу пщIымэ, ар зэрылажьэ акварель Iэмалым куэдым зрапщытыркъым, апхуэдэу пщIы лэжьыгъэхэм утеIэзэщIыхьыж зэрымыхъум къыхэкIыу. Абы ирилажьэ сурэтыщI Налшыки Прохладнэми ущрихьэлIэркъым, тхылъымпIэмрэ акварелымрэ мылъапIэми. Аращ 2012 гъэ лъандэрэ акварелыр къэзыгъэсэбэп Станислав и сурэтхэр нэгъуэщIхэм я Iэдакъэ къыщIэкIахэм фIагъкIи дахагъкIи къащIыщхьэщыкIыр. А сурэтхэр сыт хуэдэ утыку ипхьэми, утеукIытыхьынукъым, — жиIащ Жылэ Анатолэ.
Ненашевэ Татьянэрэ Аверков Станиславрэ фIыщIэ хуащIащ гъэлъэгъуэныгъэр къызэрагъэпэщынымкIэ къадэIэпыкъуахэм, абы кърихьэлIахэм, псалъэ гуапэ къыхужызыIахэм.
Выставкэм кърихьэлIахэм я нэгу зрагъэужьащ Прохладнэ къалэм къикIа къэфакIуэ, уэрэджыIакIуэ ныбжьыщIэхэм.
ТЕКIУЖЬ Заретэ.
